ຕອນເຊົ້າວັນພະຫັດທີ 22 ກຸມພາ 2018 ທີ່ສະພາແຫ່ງຊາດ, ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ໄດ້ຕ້ອນຮັບການຢ້ຽມຂ່ຳນັບຂອງຄະນະຜູ້ແທນລັດຖະສະພາ ສະຫະລັດອາເມລິກາ ນໍາໂດຍທ່ານ ຣອດນີ ແຟຼລິງຮາຍແຊນ (Rodney Frelinghuysen) ປະທານກໍາມາທິການຈັດສັນງົບປະມານສະພາ ໃນໂອກາດເດີນທາງມາຢ້ຽມຢາມ ແລະ ເຮັດວຽກຢູ່ ສປປລາວ ໃນລະຫວ່າງວັນທີ 21-22 ກຸມພາ 2018.
ໃນການຕ້ອນຮັບຄັ້ງນີ້, ທ່ານ ນາງ ປານີ ຢາທໍ່ຕູ້ ໄດ້ສະແດງຄວາມຍິນດີຕ້ອນຮັບທ່ານ ຣອດນີ ແຟຼລິງຮາຍແຊນ ດ້ວຍຄວາມຈິງໃຈທີ່ໄດ້ມາຢ້ຽມຢາມ ສປປລາວ ຄັ້ງນີ້ ເຊິ່ງເປັນຄັ້ງທໍາອິດ ແລະ ມີຄວາມໝາຍສຳຄັນ, ຖືວ່າເປັນນິມິດໝາຍທີ່ດີໃຫ້ແກ່ການເສີມຂະຫຍາຍການພົວພັນຮ່ວມມື ລະຫວ່າງ ສປປລາວ ແລະ ສ.ອາເມລິກາ ໂດຍສະເພາະລະຫວ່າງສະພາແຫ່ງຊາດລາວ ແລະ ລັດຖະສະພາ ສ.ອາເມລິກາ ພາຍຫລັງທີ່ໄດ້ມີການຍົກລະດັບການພົວພັນຮ່ວມມື ລາວ-ອາເມລິກາຂຶ້ນເປັນ “ຄູ່ຮ່ວມມືແບບກວມລວມ” ນໍາກັນ ໃນປີ 2016 ໃນໂອກາດການຢ້ຽມຢາມຄັ້ງປະຫວັດສາດຂອງທ່ານ ບາຣັກ ໂອບາມາ ປະທານາທິບໍດີ ສ.ອາເມລິກາ; ພ້ອມນັ້ນ, ທ່ານປະທານສະພາແຫ່ງຊາດ ຍັງໄດ້ຕີລາຄາສູງຕໍ່ການພົວພັນຮ່ວມມືລາວ-ອາເມລິກາ ທີ່ໄດ້ຮັບການປັບປຸງໃຫ້ດີຂຶ້ນເທື່ອລະກ້າວ ເຊິ່ງລັດຖະບານລາວ ກໍໄດ້ປະຕິບັດນະໂຍບາຍດ້ານມະນຸດສະທຳຂອງຕົນ ຕໍ່ປະຊາຊົນອາເມລິກາ ໂດຍສະເພາະຕໍ່ຄອບຄົວຂອງທະຫານອາເມລິກາທີ່ຫາຍສາບສູນ ຢູ່ລາວໃນປາງສົງຄາມ ໂດຍໄດ້ອະນຸຍາດໃຫ້ທະຫານອາເມລິກາ ເຂົ້າມາດໍາເນີນການຂຸດຄົ້ນຊອກຫາຊາກສົບຂອງທະຫານອາເມລິກາທີ່ຫາຍສາບສູນຢູ່ລາວໃນປາງສົງຄາມ. ສຳລັບການມາຢ້ຽມຢາມຂອງທ່ານ ຣອດນີ ແຟຼລິງຮາຍແຊນ ພ້ອມດ້ວຍຄະນະຄັ້ງນີ້ ກໍຍັງເປັນການສືບຕໍ່ເສີມຂະຫຍາຍສາຍພົວພັນມິດຕະພາບ ແລະ ການຮ່ວມມື ລະຫວ່າງສອງປະເທດ ທັງເປັນບາດກ້າວເລີ່ມຕົ້ນອັນສຳຄັນໃນການເສີມຂະຫຍາຍການພົວພັນຮ່ວມມື ລະຫວ່າງອົງການນິຕິບັດຍັດຂອງສອງປະເທດ ລາວ ແລະ ອາເມລິກາ. ໃນໂອກາດດັ່ງກ່າວ, ທ່ານປະທານສະພາແຫ່ງຊາດຍັງໄດ້ສະແດງຄວາມຂອບໃຈຕໍ່ລັດຖະບານ, ລັດຖະສະພາ ແລະ ປະຊາຊົນອາເມລິກາ ທີ່ໃຫ້ການສະໜັບສະໜູນຊ່ວຍເຫຼືອ ສປປລາວ ໃນການເກັບກູ້ລະເບີດບໍ່ທັນແຕກ ທີ່ຕົກຄ້າງແຕ່ສະໄໝສົງຄາມ, ການຊ່ວຍເຫລືອດ້ານການສຶກສາ, ສາທາລະນະສຸກ ແລະ ຂະແໜງການອື່ນໆຢູ່ ສປປລາວ.
ໃນການຢ້ຽມຂ່ຳນັບ, ທ່ານ ຣອດນີ ແຟຼລິງຮາຍແຊນ ໄດ້ສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນຈາກທ່ານປະທານສະພາແຫ່ງຊາດ ພ້ອມດ້ວຍຄະນະ ທັງແຈ້ງຈຸດປະສົງໂດຍສັງເຂບຂອງການມາຢ້ຽມຢາມ ແລະ ເຮັດວຽກທີ່ ສປປລາວ ຄັ້ງນີ້ ໂດຍສະເພາະແມ່ນຜົນຂອງການພົບປະກັບທ່ານ ວິໄລວົງ ບຸດດາຄໍາ ປະທານກໍາມາທິການແຜນການ ການເງິນ ແລະ ການກວດສອບ ສະພາແຫ່ງຊາດ, ທັງເປັນປະທານຄະນະມິດຕະພາບລັດຖະສະພາລາວ-ອາເມລິກາ ພ້ອມດ້ວຍຄະນະ ເຊິ່ງທັງສອງຝ່າຍໄດ້ມີການປຶກສາຫາລືຫລາຍບັນຫາສຳຄັນ ເພື່ອເສີມຂະຫຍາຍການຮ່ວມມືໃນຕໍ່ໜ້າ.
ກ່ອນໜ້ານີ້ໃນວັນດຽວກັນ ທີ່ຫ້ອງຮັບແຂກກຳມາທິການສະພາແຫ່ງຊາດ, ໄດ້ມີການພົບປະສອງຝ່າຍລະຫວ່າງສະພາແຫ່ງຊາດລາວ ນຳໂດຍທ່ານ ວິໄລວົງ ບຸດດາຄຳ ແລະ ລັດຖະສະພາ ສ.ອາເມລິກາ ນຳໂດຍທ່ານ ຣອດນີ ແຟຼລິງຮາຍແຊນ ເຊິ່ງທັງສອງຝ່າຍໄດ້ປຶກສາຫາລືຮ່ວມກັນກ່ຽວການພົວພັນຮ່ວມມືດ້ານການຄ້າ, ການລົງທຶນ ແລະ ການຮ່ວມມືໃນຂະແໜງການຕ່າງໆ. ໂອກາດດັ່ງກ່າວ, ຝ່າຍສະພາແຫ່ງຊາດລາວ ໄດ້ແລກປ່ຽນ ແລະ ສະເໜີໃຫ້ຝ່າຍ ສ.ອາເມລິກາ ສືບຕໍ່ໃຫ້ການຊ່ວຍເຫຼືອໃນໂຄງການເກັບກູ້ລະເບີດບໍ່ທັນແຕກຢູ່ ສປປລາວ; ນອກນັ້ນ, ຍັງໄດ້ສະເໜີໃຫ້ລັດຖະສະພາ ສ.ອາເມລິກາ ພິຈາລະນາບັນຫາການໃຫ້ສິດພິເສດດ້ານການຄ້າ ໃຫ້ແກ່ ສປປລາວ, ການຮ່ວມມືລະຫວ່າງສະພາແຫ່ງຊາດລາວ ແລະ ລັດຖະສະພາ ສ.ອາເມລິກາ ໂດຍຜ່ານກົນໄກຄະນະມິດຕະພາບລັດຖະສະພາ ແລະ ບັນຫາອື່ນໆທີ່ເປັນຜົນປະໂຫຍດແກ່ສອງປະເທດ ກໍຄືປະຊາຊົນສອງຊາດ.
ຕອນບ່າຍຂອງວັນດຽວກັນ, ຄະນະຜູ້ລັດຖະສະພາ ສ.ອາເມລິກາ ເຂົ້າຢ້ຽມຂ່ຳນັບທ່ານ ສົມດີ ດວງດີ ຮອງນາຍົກລັດຖະມົນຕີ ແຫ່ງ ສປປລາວ ແລະ ຕອນເຊົ້າຂອງວັນດຽວກັນ, ຍັງໄດ້ເຂົ້າພົບປະກັບທ່ານ ສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດອີກດ້ວຍ.